Նույն ժամանակաշրջանում հայերենը հնչել է Ռուդոլֆ Մատեի «Խորունկ վեցը» պատերազմական թեմայով դրամայում (1958, ԱՄՆ)ՙ ժամանակին հռչակված կինոաստղ Ալան Լեդի գլխավոր դերակատարմամբ: Հերոսներից շարքային Արոն Սլոբոջյանն իր վերադասին տանում է հայկական ճաշարանՙ ասելով, որ այնտեղ կճաշակեն «շիշ քեբա՛բ, փլա՛վ, քուֆթա՛, տոլմա՛...»: Ճաշարանի ներսում պարում են միայն աղջիկներ, ենթադրաբարՙ հայեր (մի մասն իսկապես հայկական տիպ ունի): Արոնը անջատում է երաժշտությունը եւ հայերեն հայտարարում. «Սիրելի՛ հայրենակիցներ, այս անուշ տղաքներ... գիտէ՞ք ինչ են, ասոնք ձեզի համար կը կռուին եւ գիտէ՞ք ինչ են ձեզի, ամեն մէկը քազըն են... », ապա անգլերեն կոչ է անում այս ձեր զարմիկներին ցույց տալ հայկական հյուրասիրությունՙ եզրափակելով հայերեն «հա՛յդե, քեֆ ընենք»-ով: Նավաստիները սկսում են պարել աղջիկների հետ, Արոնին ու նրա հրամանատարին մոտենում է հայ մատուցողը (կարծես միտումնավորՙ տգեղ արտաքինով) եւ հայերեն ողջունելուց հետո ընդունում է պատվերը...